Source: https://finlex.fi/fi/laki/alkup/1991/19910652
Timestamp: 2020-06-07 10:55:10+00:00
Document Index: 22876408

Matched Legal Cases: ['§ 27', '§3', '§ 5', '§ 8', '§ 12', '§13', '§15', '§20', '§24', '§27', '§28', '§ 31', '§32', '§33', '§38', '§ 44', '§45', '§45', '§51']

Laki sotilaskurinpitolain muuttamisesta 652/1991 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1991 › 652/1991
muutetaan 25 päivänä maaliskuuta 1983 annetun sotilaskurinpitolain (331/83) 2§, 3§:n 2 momentti, 5§:n 2 momentti, 8§:n 3 momentti, 12, 13, 15, 20, 24 ja 27§, 28§:n 2 momentti, 31-33§, 38§:n 2 momentti sekä 44 ja 51§,
sellaisina kuin niistä ovat 8§:n 3 momentti ja 44§ 27 päivänä huhtikuuta 1990 annetussa laissa (374/90) sekä 20 ja 24§ ja 28§:n 2 momentti 29 päivänä joulukuuta 1988 annetussa laissa (1259/88), sekä
lisätään 38§:ään uusi 3 momentti ja lakiin uusi 45 a ja 45 b§ seuraavasti:
Kurinpitomenettelyssä arestia määrätään vähintään yksi ja enintään kahdeksan vuorokautta, kurinpitosakkoa vähintään yhdeltä ja enintään kolmeltakymmeneltä päivältä sekä poistumisrangaistusta vähintään yksitoista ja enintään viisitoista vuorokautta.
Kurinpitosakon rahamäärä yhdeltä päivältä on yksi viidesosa sakotettavan keskimääräisestä kokonaispäivätulosta tai, jos hänellä ei ole palkkatuloa, hänen päivärahansa suuruinen. Asevelvollisuuslain (452/50) nojalla palvelevalle kurinpitosakon rahamäärä yhdeltä päivältä on hänen päivärahansa suuruinen.
Poistumiskieltoa määrätään vähintään yksi ja enintään kymmenen vuorokautta sekä ylimääräistä palvelusta vähintään yksi ja enintään viisi kertaa.
Jos joku olisi tuomittava samalla kertaa kahdesta tai useammasta rikoksesta kurinpitorangaistukseen, hänet tuomitaan yhteiseen kurinpitorangaistukseen. Arestia saa tällöin tuomita enintään neljäkymmentä vuorokautta, kurinpitosakkoa enintään neljältäkymmeneltä päivältä ja poistumisrangaistusta enintään kaksikymmentäviisi vuorokautta.
Edellä 1 ja 2 momentissa tarkoitettua vähennystä laskettaessa yksi vapaudenmenetysvuorokausi vastaa yhtä arestivuorokautta, kahden päivän kurinpitosakkoa, kahta poistumisrangaistus- tai poistumiskieltovuorokautta sekä kolmea kertaa ylimääräistä palvelusta.
Oikeus määrätä kurinpitorangaistus on joukko-osaston komentajalla ja häntä ylemmällä kurinpitoesimiehellä. Lisäksi joukkoyksikön komentajalla on oikeus määrätä asevelvollisena palvelevalle varoitus, poistumisrangaistus sekä arestia enintään viisi vuorokautta ja perusyksikön päälliköllä varoitus ja arestia enintään kolme vuorokautta.
Sotilasoikeudenkäyntilaissa tarkoitettuihin rikoksiin sovellettavista ja 27§:ssä mainituista pakkokeinoista ja niiden käyttämiseen oikeutetuista viranomaisista on yleisen lain säännösten ohella voimassa, mitä tässä laissa säädetään.
Vangitsemisesta säädetään pakkokeinolaissa (450/87).
Vangittua koskevan syytteen käsittelypäivästä säädetään pakkokeinolaissa.
Luvattomasti hallussa tavattu puolustusvoimien omaisuus, kuten aseet, ampumatarvikkeet ja räjähdysaineet sekä huumausaineet ja luvattomasti hallussa olleet alkoholijuomat saadaan ottaa talteen. Alkoholijuoma saadaan asetuksella säädettävin edellytyksin pitää sotilasviranomaisen hallussa tai hävittää. Huumausaineen osalta on meneteltävä niin kuin huumausainelaissa (41/72) on säädetty.
Tutkittaessa sotilasoikeudenkäyntilaissa tarkoitettua rikosta tutkinnanjohtajana on tämän lain 19§:ssä tarkoitettu pidättämiseen oikeutettu sotilasviranomainen ja tutkijana puolustusvoimissa palveleva henkilö. Tutkijan tulee mikäli mahdollista olla rikostutkintaan perehtynyt. Mikäli mahdollista hänen tulee myös olla muu kuin kuulusteltavan suoranainen esimies. Asian laadun vaatiessa esitutkinta voidaan antaa poliisin tai erityisen tutkijalautakunnan toimitettavaksi. Yksittäinen kuulustelu tai muu tutkintatoimenpide voidaan antaa poliisin suoritettavaksi.
Arestia voidaan määrätä vain silloin, kun lievempiä seuraamuksia ei voida pitää riittävinä kurin, järjestyksen tai turvallisuuden säilyttämiseksi joukossa.
Jos joukko-osaston komentaja tai häntä ylempi kurinpitoesimies tällöin havaitsee, että kurinpitomenettelyssä on tapahtunut olennainen virhe tai kurinpitoesimies on ylittänyt toimivaltansa taikka kurinpitoasiassa tehty päätös on lopputulokseltaan virheellinen tai ilmeisesti kohtuuton, hänen on kumottava päätös tai lievennettävä kurinpitoseuraamusta.
Kumotessaan päätöksen esimies voi määrätä asian otettavaksi uudelleen käsiteltäväksi tai ottaa sen välittömästi itse ratkaistavakseen taikka saattaa asian toimivaltaiselle syyttäjälle.
Arestirangaistus, jonka suorittaminen on kesken silloin, kun rangaistu muusta kuin terveydellisestä syystä olisi kotiutettava, suoritetaan loppuun arestina niin kuin 42§:ssä on säädetty.
Arestia maksuksi muunnettaessa vastaa yksi arestivuorokausi kahden päivän kurinpitosakkoa. Muuntamisen suorittaa joukko-osaston komentaja noudattaen 2§:n 4 momentissa ja 43§:n 1 momentissa säädettyjä perusteita.
Samalla kertaa täytäntöönpantavat poistumisrangaistukset on täysin määrin laskettava yhteen. Rangaistusten näin yhteenlaskettu aika saa kuitenkin olla enintään neljäkymmentä vuorokautta.
Poistumisrangaistus, jonka täytäntöönpanoa ei ole vielä aloitettu tai, jonka suorittaminen on kesken rangaistun kotiuttamisajankohtana, muunnetaan maksuksi. Poistumisrangaistusta maksuksi muunnettaessa vastaa yksi poistumisrangaistusvuorokausi yhden päivän kurinpitosakkoa.
2 §3 § 5 § 8 § 12 §13 §15 §20 §24 §27 §28 § 31 §32 §33 §38 § 44 §45 a §45 b §51 §